МИНИСТЕРСТВО НА ЗЕМЕДЕЛИЕТО И ХРАНИТЕ
Проект
НАРЕДБА
	№
	


за изискванията за директни доставки от производителя на малки количества първични продукти и храни от животински произход


Раздел I
Общи положения

Чл. 1. (1) С тази наредба се уреждат условията и реда за:
1. директната доставка, извършена от производителя, до крайния потребител или до местни обекти за търговия на дребно, които извършват директни доставки на краен потребител, на малки количества:
а) първични продукти – сурово мляко, пчелен мед, пчелни продукти от първично производство, яйца от кокошки, пуйки, гъски, патици, токачки, фазани, яребици, пъдпъдъци и щрауси, прясна морска и сладководна риба;
б) прясно месо от птици и зайци, заклани във фермата;
в) отстрелян едър и дребен дивеч или месо от едър и дребен дивеч;
2. доставката на храни от животински произход, обработени и/или преработени в обект за търговия на дребно, до други обекти за търговия на дребно като странична, локална и ограничена дейност.
(2) Директни доставки на малки количества първични продукти по чл. 1, ал. 1, 
т. 1 се извършват по реда на чл. 38 – 39 от Закона за храните.
(3) Доставка на храни от животински произход от обект за търговия на дребно до друг обект за търговия на дребно като странична, локална и ограничена дейност по чл. 1, параграф 5, буква б), (ii) от Регламент (ЕО) № 853/2004 на Европейския парламент и на Съвета от 29 април 2004 г. относно определяне на специфични хигиенни правила за храните от животински произход (ОВ, специално българско издание 2007 г., глава 03, том 056) (Регламент (ЕО) № 853/2004) се извършва по реда на чл. 40 – 42 от Закона за храните.
(4) С наредбата се определят национални мерки в съответствие с чл. 1, параграфи 4 и 5 от Регламент (ЕО) № 853/2004.

Чл. 2. (1) При осъществяване на дейности по чл. 1, ал. 1, т. 1 се спазват следните хигиенни изисквания:
1. първичните продукти трябва да са защитени от замърсяване по време на добива и обработката им;
2. съоръженията, контейнерите и оборудването трябва да се поддържат чисти, а след почистването им да бъдат дезинфекцирани по подходящ начин;
3. водата, която се използва да е питейна или чиста.
(2) Бизнес операторите, които извършват доставки по чл. 1, ал. 1:
1. отговарят за безопасността и качеството на добитите, обработените и/или преработените продукти;
2. вземат мерки за предотвратяване на замърсяването от животни или вредители;
3. съхраняват и работят с отпадъци и токсични вещества по начин, който гарантира избягване на замърсяването на продуктите по чл. 1, ал. 1;
4. при преработката на храни използват питейна вода, която отговаря на изискванията на Наредба № 9 от 2001 г. за качеството на водата, предназначена за питейно-битови цели (обн., ДВ, бр. 30 от 2001 г.) или чиста вода.
(3) Бизнес операторите по ал. 2 трябва да са преминали предварителни и периодични медицински прегледи по реда на Наредба № 15 от 2006 г. за здравните изисквания към лицата, работещи в детските заведения, специализираните институции за деца и възрастни, водоснабдителните обекти, предприятията, които произвеждат или търгуват с храни, бръснарските, фризьорските и козметичните салони (обн., ДВ, бр. 57 от 2006 г.).
(4) Бизнес операторите по ал. 2 съхраняват цялата съпътстваща документация за период от една година след изтичане срока на годност на храните.

Раздел II
Директни доставки

Чл. 3. (1) Сурово мляко, яйца от кокошки, пуйки, гъски, патици, токачки, фазани, яребици, пъдпъдъци и щрауси, прясно месо от птици и зайци, предназначени за директна доставка, се добиват от животни, отглеждани в животновъдни обекти, регистрирани по реда на чл. 137, ал. 1 от Закона за ветеринарномедицинската дейност.
(2) Добив на пчелен мед и пчелни продукти от първично производство, предназначени за директна доставка, се извършва в пчелини, регистрирани по реда на Наредба № 10 от 2015 г. за условията за регистрация и реда за идентификация на пчелните семейства (обн., ДВ, бр. 27 от 2015 г.).
(3) Директна доставка на риба могат да извършват лица с придобито право за усвояване на ресурс от риба и други водни организми за съответната календарна година или лица, регистрирани по реда на чл. 25 от Закона за рибарството и аквакултурите и по реда на чл. 137, ал. 1 от Закона за ветеринарномедицинската дейност.
(4) Отстрел на едър и дребен дивеч за директни доставки се извършва само в ловностопанските райони, стопанисвани от лицата по чл. 34, ал. 1 от Закона за лова и опазване на дивеча и § 69 от преходните и заключителни разпоредби на Закона за изменение и допълнение на Закона за лова и опазване на дивеча (обн., ДВ. бр. 79 от 2002 г.)

Чл. 4. (1) При директни доставки на продукти по чл. 1, ал. 1, т. 1, различни от пчелен мед и пчелни продукти от първично производство, до обект за търговия на дребно продуктите се придружават с декларация за съответствие съгласно приложение № 1.
(2) При директни доставки на пчелен мед и пчелни продукти от първично производство до обект за търговия на дребно, те се придружават с декларация за съответствие съгласно приложение № 2.

Чл. 5. (1) За целите на проследимостта бизнес операторите, извършващи директни доставки на първични продукти по чл. 1, ал. 1, т. 1, водят записи, които съдържат:
1. вид на продукта;
2. дата и количество на дневен добив или количество уловена риба;
3. дата и количество на директната доставка;
4. предаденото количество по дни и партиди на преработвателно предприятие;
5. място на доставката; 
6. име и подпис на производителя;
7. количество пчелен мед, използвано за подхранване на пчелните семейства.
(2) Всички продукти по чл. 1, ал. 1, т. 1 се поставят в опаковки, които не трябва да са източник на замърсяване, с етикет, съдържащ следната минимална информация:
1. име и адрес на производителя/пункта за обработка на дивеч; 
2. наименование на продукта;
3. дата на производство/добив;
4. нетно тегло;
5. срок на минимална трайност или срок на годност и условия на съхранение;
6. регистрационен номер на животновъдния обект, когато е приложимо;
(3) Когато в друг нормативен акт е определено да се водят записи, които съдържат информацията по ал. 1, същите могат да бъдат използвани за целите на тази наредба.

Раздел III
Директни доставки на малки количества първични продукти

Чл. 6. Директна доставка на малки количества сурово краве, овче, козе или биволско мляко е доставката, която се извършва от производител и не надвишава:
1. 100 % от месечния млеконадой – от ферми за производство на краве или биволско мляко до 20 броя животни в период на лактация и от ферми за производство на овче и козе мляко до 100 броя животни в период на лактация;
2. 75 % от месечния млеконадой – от ферми за производство на краве или биволско мляко от 20 до 50 броя животни в период на лактация и от ферми за производство на овче и козе мляко от 100 до 300 броя животни в период на лактация;
3. 50 % от месечния млеконадой – от ферми за производство на краве или биволско мляко от 50 до 100 броя животни в период на лактация и от ферми за производство на овче и козе мляко от 300 до 600 броя животни в период на лактация;
4. 200 000 кг. годишно – за ферми за производство на краве или биволско мляко над 100 броя животни в период на лактация.

Чл. 7. Суровото мляко за директна доставка по чл. 6 трябва да отговаря на изискванията на чл. 1, ал. 2, чл. 3, 4, 8, 9 и 13 от Наредба № 5 от 2023 г. за специфичните изисквания за производство, събиране, транспортиране и преработка на сурово мляко, предлагането на пазара на мляко и млечни продукти и официалния им контрол (обн., ДВ, бр. 41 от 2023 г.) (Наредба № 5 от 2023 г.).

Чл. 8. Директна доставка на сурово мляко до краен потребител, охладено до 4 – 6° С, се извършва до 48 часа от млеконадоя и при поддържане на хладилна верига само от:
1. обособено място на входа на животновъдния обект, където е добито, в опаковка на производителя или в опаковка на крайния потребител; опаковката трябва да отговаря на изискванията на чл. 14, ал. 1 от Закона за храните.
2. технологична инсталация или млекомат за сурово краве, овче, козе, биволско и/или мляко от други видове животни на ползвателя, наемателя или собственика на животновъдния обект, където е добито.

Чл. 9. (1) Технологичната инсталация или млекоматът по чл. 8, т. 2 трябва да е регистриран по реда на чл. 26 от Закона за храните.
(2) Транспортирането на охладено сурово мляко от животновъдния обект до технологичната инсталация или млекомата се извършва с транспортни средства регистрирани по реда на чл. 55 от Закона за храните. Транспортирането се извършва при поддържане на студена верига в затворени, некорозивни съдове, които гарантират температура на суровото мляко до 6°C. В случаите, когато не се поддържа студена верига времетраенето на транспортирането не може да надвишава два часа.
(3) Технологичната инсталация или млекоматът по чл. 8, т. 2 трябва да отговаря на следните изисквания:
1. да се намира в помещения или обособени зони с осигурена доставка на питейна вода;
2. да притежава автоматична промивна система за измиване на млечните пътища и инсталацията до контейнерите за съхранение, която да бъде конструирана така, че да се предотврати замърсяването на млякото и да бъде достъпна за почистване и дезинфекция;
3. повърхностите, предназначени да влизат в контакт с млякото, да бъдат изработени от материал, подходящ за контакт с храни;
4. да осигурява температура на суровото мляко не повече от 6° С и не по-малко от 0° С;
5. върху тях да е означена следната ясно видима и четлива информация, която периодично се актуализира:
а) вид мляко;
б) ветеринарен регистрационен номер на животновъдния обект, име на производителя, адрес и телефон за връзка;
в) дата на доене;
г) дата на зареждане на технологичната инсталация или млекомата;
д) количество на зареденото мляко в технологичната инсталация или млекомата.
(4) При зареждане на технологичната инсталация или млекомата по чл. 8, т. 2, суровото мляко, което е останало от предходното зареждане, трябва да бъде отстранено с последващо измиване и дезинфекция на съоръжението.
(5) Производителят е длъжен да води записи по ал. 3, т. 2, 4 и 5, буква „а“, „г“, „д“ и „е“, както и записи за суровото мляко, останало от предходното зареждане в технологичната инсталация или млекомата по ал. 4.

Чл. 10. Директна доставка на малки количества първично обработен пчелен мед и/или пчелни продукти от първично производство е доставката, която се извършва от производител и не надвишава 2000 кг. годишно пчелен мед и/или пчелни продукти.

Чл. 11. (1) Пчелният мед за директна доставка по чл. 10 трябва да отговаря на изискванията на чл. 2, ал. 1 – 3, чл. 3 – 5, чл. 7, ал. 1 и чл. 9 – 11 от Наредбата за изискванията към пчелния мед, предназначен за консумация от човека, приета с Постановление № 3 на Министерския съвет от 2023 г. (обн., ДВ, бр. 4 от 2023 г.).
(2) Пчелният мед не трябва да съдържа:
1. остатъци от ветеринарни лекарствени продукти, които надвишават стойностите на МДОК/µg/kg, предвидени в Регламент (ЕС) № 37/2010 на Комисията от 22 декември 2009 година относно фармакологично активните субстанции и тяхната класификация по отношение на максимално допустимите стойности на остатъчните количества в храните от животински произход (OB L 15 от 20 януари 2010 г.), продукти за растителна защита, както и препарати и примеси, влошаващи качеството и застрашаващи безопасността на продукта;
2. патогенни микроорганизми - причинители на заболявания по човека, пчелите и пчелното пило.

Чл. 12. Директна доставка на малки количества пчелен мед и/или пчелни продукти може да се извършва:
1. от пчелина;
2. до базари, тържища, пазари и обекти за търговия на дребно с изключение на търговските вериги, които извършват директна доставка на крайни потребители.

[bookmark: _Hlk63771436]Чл. 13. (1) Директна доставка на малки количества яйца от кокошки, пуйки, гъски, патици, токачки, фазани или яребици и пъдпъдъци е доставката, която се извършва от производител на не повече от 52 000 броя яйца годишно общо за всички видове.
(2) Директна доставка на малки количества яйца от щрауси е доставката, която се извършва от производител на не повече от 2 100 броя яйца годишно.

Чл. 14. (1) Яйцата по чл. 13 трябва да:
1. се съхраняват в помещения при подходяща температура, която гарантира безопасността на продукта;
2. бъдат доставени на потребителя най-късно до 28 дни, след като са снесени.
(2) Яйцата, предназначени за директна доставка не трябва да се измиват или обработват.
(3) Забранява се директна доставка на счупени, пукнати яйца, яйца с ненапълно развита черупка, с видими замърсявания и на инкубирани яйца.

Чл. 15. (1) Разпоредбите на Регламент (ЕС) № 1308/2013 на Европейския парламент и на Съвета от 17 декември 2013 година за установяване на обща организация на пазарите на селскостопански продукти и за отмяна на регламенти (ЕИО) № 922/72, (ЕИО) № 234/79, (ЕО) № 1037/2001 и (ЕО) № 1234/2007 (OB L 347 от 20 декември 2013 г.) (Регламент (ЕС) № 1308/2013), с изключение на изискванията за маркировка на яйцата, предвидени в Приложение VII, Част VI, точка III, параграф 3, Делегиран регламент (ЕС) 2023/2465 на Комисията от 17 август 2023 година за допълване на Регламент (ЕС) № 1308/2013 на Европейския парламент и на Съвета по отношение на стандартите за търговия с яйца и за отмяна на Регламент (ЕО) № 589/2008 на Комисията (ОВ, L 2023/2465 от 8 ноември 2023 г.) (Делегиран регламент (ЕС) 2023/2465) и Наредба № 1 от 2008 г. за изискванията за търговия с яйца (обн., ДВ, бр. 7 от 2008 г.), не се прилагат за малки количества яйца, предназначени за директна доставка.
(2) Бизнес оператор, който извършва директни доставки на малки количества яйца може да избере дали да прилага ал. 1 или всички разпоредби на Регламент (ЕС) № 1308/2013. 
(3) В случаите, когато бизнес оператор е избрал да прилага ал. 1, добитите от него яйца не се категоризират по качество и тегло.
(4) При подаване на заявление по чл. 39 от Закона за храните, бизнес операторите по ал. 2 информират съответната Областна дирекция по безопасност на храните (ОДБХ) за избрания от тях начин на предлагане на пазара на яйца.
(5) Бизнес оператори, които са вписани в регистъра по чл. 24, ал. 1 от Закона за храните да извършват директни доставки на малки количества яйца и притежават не повече от 50 кокошки носачки, могат да не маркират добитите от тях яйца с код на производителя, при условие, че името и адреса на производителя са обозначени на мястото за продажба.

Чл. 16. (1) Яйцата, предназначени за директна доставка трябва да са добити в животновъдни обекти, които са свободни от салмонелозни заболявания.
(2) Производителят на яйца за директна доставка е длъжен да съхранява и предоставя на контролните органи документи от лабораторни анализи, издадени от акредитирана лаборатория, в които е отразено, че животновъдният обект по ал. 1 е свободен от салмонелозни заболявания.

Чл. 17. Малки количества прясна морска и/или сладководна риба са не повече от 5 000 кг годишно от собствен улов или от собствен обект за аквакултури.

Чл. 18. (1) Директна доставка на прясна морска и/или сладководна риба се извършва само от лица по чл. 3, ал. 3.
(2) Директната доставка на малки количества риба може да бъде извършена, когато рибата:
1. е доставена до 6 часа от улова или до 2 часа от разтоварването, когато е добита при стопански риболов и до 6 часа от изваждането ѝ от водата, когато е добита от обект за аквакултури;
2. се съхранява при следните условия: 
а) за жива риба от сладководни водоеми - в мрежени клетки, басейни или други подходящи съоръжения за съхранение на количества до 1 тон жива риба в условия на водната среда, които са близки до естествените по отношение на разтворен кислород във водата (над 7 мг/л и температура 10 – 20°С);
б) за прясна риба - незабавно след улова рибата се умъртвява и измива с питейна или чиста морска вода, след което се охлажда и съхранява с лед до температура, близка до температурата на топящия се лед, в срок до 2 денонощия;
3. не е от някое от следните семейства: Tetraodontidae, Molidae, Diodontidae и Canthigasteridae.

Чл. 19. (1) Директни доставки на малки количества риба се извършват от:
1. риболовни кораби;
2. рибарски пристанища и лодкостоянки;
3. центрове за първа продажба;
4. обекти за аквакултури.
(2) Директните доставки по ал. 1 се извършват:
1. на специализирани наклонени маси (щандове, сергии);
2. в клетки от мрежа, намиращи се във водната среда или в оборудвани вани на сушата или върху платформи във водоема и специализирани складови басейни;
3. от съдове (каси), в които се съхранява улова на борда на риболовния кораб.

Раздел IV
Директна доставка на малки количества месо от птици и/или зайци, заклани във фермата

Чл. 20. Малки количества месо от заклани във фермата птици и/или зайци е не повече от:
1. 7 200 броя пилета бройлери годишно;
2. 1 200 броя водоплаващи и пуйки годишно;
3. 6 000 броя други видове птици годишно;
4. 1 200 броя зайци годишно.

Чл. 21. Клането, обезкървяването, оскубването, одирането, изкормването и разфасоването на птиците и/или зайците за директна доставка се извършва в обособено/и за тази цел помещение/я, в което/ито работните места за всяка операция са разделени по време или място.

Чл. 22. (1) Месото от птици и/или зайци се охлажда веднага до температура до 4°С.
(2) Транспортирането на месото от птици и/или зайци се извършва при температура, която не надвишава 4°С, при поддържане на постоянна хладилна верига съгласно изискванията на Глава втора, раздел III от Закона за храните.

Чл. 23. Директни доставки на малки количества месо от птици и/или зайци се извършват:
1. в обособено помещение във фермата, където е произведен продуктът; и/или 
2. до местен обект за търговия на дребно, който извършва директна доставка до краен потребител.

Раздел V
Директна доставка на малки количества отстрелян дивеч и месо от дивеч

Чл. 24. (1) Малки количества отстрелян дивеч са:
1. до 10 броя едър дивеч на ловец годишно;
2. до 50 броя дребен дивеч на ловец годишно.
(2) Количествата по ал. 1 не трябва да надвишават количествата, определени в утвърдения по реда на Закона за лова и опазване на дивеча, План за ползване на дивеча от лицата по чл. 3, ал. 4.
(3) Малки количества месо от отстрелян дивеч е месо, добито от количествата отстрелян дивеч по ал. 1.

Чл. 25. Директна доставка на месо от отстрелян дивеч се извършва само от пунктове за обработка на дивеч от лицата по чл. 3, ал. 4.

Чл. 26. (1) Незабавно след отстрела дивечът подлежи на преглед от обучено лице, преминало обучение по план, одобрен със заповед на изпълнителния директор на Българската агенция по безопасност на храните, на което е издадено удостоверение за завършен курс „Обучено лице“ от изпълнителния директор на Изпълнителната агенция по горите.
(2) В плана за обучение по ал. 1 се включват изискванията от Приложение III, Раздел IV, Глава I, параграф 4 на Регламент (EО) № 853/2004.
(3) Обученото лице възможно най-бързо след отстрела на едрия дивеч изважда от трупа стомаха и червата, оставя кръвта да се отцеди и извършва преглед на трупа и на всички извадени вътрешности, а при отстрел на дребен дивеч извършва преглед на трупа, за да установи има ли признаци, които показват, че месото може да изложи на риск здравето на хората.
(4) В случай че обученото лице не констатира необичайни признаци по време на прегледа, не е забелязало необичайно поведение на животното, преди да бъде убито, и няма никакви съмнения за замърсяване от околната среда, попълва декларация по приложение № 3:
1. при едър дивеч - индивидуално за всяко животно, като я прикрепва към тялото на животното;
2. при дребен дивеч - за целия брой животни, отстреляни по време на лова от един животински вид.
(5) В случай че обученото лице е констатирало обстоятелствата по ал. 4, уведомява ОДБХ, на чиято територия е извършен отстрела, и представя за преглед на официалния ветеринарен лекар трупа и всички вътрешности, с изключение на стомаха и червата, като не допуска извършването на директна доставка.

Чл. 27. (1) Възможно най-бързо след отстрела дивечът се доставя до пункт за обработка на дивеч.
(2) Когато доставката отнема повече от два часа от момента на отстрела, трупът се охлажда, като температурата за цялото месо при едър дивеч не трябва да надвишава 7°С, а при дребен дивеч 4°С. Когато климатичните условия позволяват, не е необходимо активно охлаждане.
(3) Изкормването на дребния дивеч трябва да се извърши или да приключи без забавяне след доставянето на дивеча в пункта за обработка на дивеч.
(4) След одиране или оскубване на дивеча месото се обработва и съхранява при подходящи условия така, че температурата на цялото месо да не надвишава:
1. 7° С за месо от едър дивеч;
2. 4° С за месо от дребен дивеч.
(5) Отстреляният дивеч не се замразява.
(6) Дивечът, който е възприемчив към трихинела, задължително се изследва в акредитирана лаборатория и се доставя след получаване на протокол от анализ с отрицателен резултат. 
(7) До излизане на резултатите от изследването за трихинела всички части на дивеча трябва да могат до бъдат идентифицирани като принадлежащи към определен труп.
(8) Трупът на едрия дивеч, както и всяка половина или третина, които ще бъдат реализирани неопаковани, се маркират по подходящ и хигиенен начин с етикет, съдържащ информацията по чл. 5, ал. 2, и партиден номер, който да го свързва с животното, от което е добито.
(9) Месото от дивеч се опакова непосредствено след обработката му.
(10) Върху опаковките на месото от дивеч се поставя етикет, съдържащ информацията по чл. 5, ал. 2 и партиден номер, който да го свързва с животното или животните, от които е добито.

Чл. 28. В пункта за обработка на дивеч официалният ветеринарен лекар извършва преглед на трупа, съгласно чл. 28 от Регламент за изпълнение (ЕС) 2019/627 на Комисията от 15 март 2019 г. за определяне на еднакви практически условия за извършването на официален контрол върху продукти от животински произход, предназначени за консумация от човека, в съответствие с Регламент (ЕС) 2017/625 на Европейския парламент и на Съвета и за изменение на Регламент (ЕО) № 2074/2005 на Комисията по отношение на официалния контрол (ОВ, L 131 от 17 май 2019 г.) (Регламент за изпълнение (ЕС) 2019/627) и отразява в дневник броя на отстреляния дивеч, резултатите от прегледа и следи за количеството на директните доставки, определени в чл. 24, ал. 1.

Чл. 29. В пункта за обработка на дивеч се води следната документация:
1. дневник за постъпилия в пункта отстрелян дивеч, съдържащ следната информация:
а) дата на постъпване на отстреляния дивеч;
б) вид на дивеча; 
в) партиден номер; 
г) номер на декларация от обучено лице; 
д) номер на протокол от лабораторно изследване за наличие на трихинела, когато е необходимо;
2. дневник за обработка на месо от дивеч, съдържащ следната информация:
а) дата на добива или обработката;
б) вид дивеч;
в) начин на обработка;
г) количество (в килограми или бройки);
д) номер на декларацията по приложение № 3;
е) предназначение и място на доставка на месото от дивеч;
ж) резултата от прегледа по чл. 28;
3. протоколи от лабораторни анализи по чл. 27, ал. 6; 
4. записи от температурните режими, включени в контролна карта или в дневника по т. 2.

Раздел VI
Доставка на храни от животински произход, обработени и/или преработени в обект за търговия на дребно, до друг обект за търговия на дребно като странична, локална и ограничена дейност

Чл. 30. (1) Храните, доставяни от обект за търговия на дребно до друг обект за търговия на дребно, като странична, локална и ограничена дейност трябва да бъдат произведени чрез обработка и/или преработка на:
1. сурово мляко, произведено в собствената ферма, отговарящо на изискванията по чл. 7;
2. охладено месо от домашни копитни животни, птици и зайци, отгледани в собствената ферма;
3. пчелен мед и пчелни продукти, добити от собствен пчелин;
4. морска и сладководна риба от собствен улов или от собствен обект за аквакултури.
(2) За храните по ал. 1 се прилагат изискванията за етикетиране по чл. 17 и 18 от Закона за храните, с изключение на данните по чл. 9, параграф 1, буква л) от Регламент (ЕС) № 1169/2011 на Европейския парламент и на Съвета от 25 октомври 2011 г. за предоставянето на информация за храните на потребителите, за изменение на регламенти (ЕО) № 1924/2006 и (ЕО) № 1925/2006 на Европейския парламент и на Съвета и за отмяна на Директива 87/250/ЕИО на Комисията, Директива 90/496/ЕИО на Съвета, Директива 1999/10/ЕО на Комисията, Директива 2000/13/ЕО на Европейския парламент и на Съвета, директиви 2002/67/ЕО и 2008/5/ЕО на Комисията и на Регламент (ЕО) № 608/2004 на Комисията (ОВ, L 304 от 22 ноември 2011 г.).

Чл. 31. Храните по чл. 30, ал. 1, т. 1, т. 2 и т. 4 се придружават с декларация по приложение № 1, а тези по чл. 30, ал. 1, т. 3 – с декларация по приложение № 2.

Чл. 32. В обекта по чл. 30, ал. 1 се водят записи, които съдържат:
1. дата на приемане на първичните продукти, партида/дата на производство, вид и количество;
2. номер и дата на издаване на декларацията по приложение № 1 или приложение № 2, придружаващи първичните продукти;
3. произход (име и адрес, съответно наименование, седалище и адрес на управление на първичния производител), номер на животновъдния обект и/или име и ветеринарен одобрителен номер на кланицата или кланичния пункт, и/или номер и дата на търговския документ, придружаващ първичните продукти;
4. дата на обработка/преработка и количество на вложените суровини и спомагателни материали;
5. вид и количество на произведените храни и идентификация на партидата (партиден номер/дата на производство);
6. дата, място и количество на доставката по чл. 31.

Чл. 33. Преработката на храни в обект по чл. 30, ал. 1 се извършва въз основа на технологична документация, съгласно чл. 16 от Наредба № 14 от 2021 г. за хигиената на храните (обн., ДВ, бр. 106 от 2021 г.).

Чл. 34. Обектът по чл. 30, ал. 1, трябва да отговаря на следните изисквания:
1. подът, стените и таваните му да бъдат с гладка повърхност и да са направени от материали, позволяващи почистване, миене и дезинфекция;
2. вратите и прозорците може да бъдат изработени и от дърво при положение, че то е защитено с покритие, което позволява почистване и дезинфекция;
3. за зреене и съхранение на храните се използват съоръжения и съдове, които са емайлирани, дървени или пластмасови; оборудването и контактните повърхности на съдовете трябва да бъдат изработени от материали, подходящи за контакт с храни, които позволяват лесно почистване, измиване и дезинфекция след всяко използване;
4. съоръженията, използвани за термична обработка на храните, за зреене и съхранение трябва да бъдат снабдени с уреди за отчитане и контролиране на температурата съгласно технологичната документация;
5. едно и също помещение може да се използва за производство и/или обработка на различни видове храни, при условие че работните процеси са последователни и разделени от времеви интервал и след всеки етап се извършва почистване и дезинфекция;
6. процеси на зреене, разфасоване и/или преопаковане на храни в малки потребителски опаковки може да се извършват в друго помещение или в помещението по т. 5, ако по това време в него не се осъществява друга дейност;
7. не е задължително обособяване на помещение за експедиция, включително и за директна продажба на готов продукт;
8. вътрешният амбалаж за многократна употреба може да се измива и дезинфекцира в помещението по т. 5 след приключване на всички работни процеси и преди основното почистване за започване на работния процес;
9. опаковки и спомагателни материали могат да се съхраняват в общо помещение, различно от помещението по т. 5, което отговаря на изискванията на т. 1; в това помещение може да се извършва подготовка и/или отстраняване на транспортния амбалаж;
10. за съхранение на млечните продукти може да се използват и други помещения отговарящи на т. 1, разположени в обекта, които нямат пряка връзка с работното помещение, при спазване на температурните режими;
11. почистващите и дезинфекционните препарати се съхраняват в отделен шкаф, разположен извън работното помещение.

Чл. 35. При преработката на сурово мляко и производството на млечни продукти в обект по чл. 30, ал. 1 се спазват следните специфични изисквания:
1. при транспортирането на суровото мляко се поддържа хладилна верига, като температурата на млякото не трябва да бъде по-висока от 10°С;
2. суровото мляко трябва да бъде термично обработено след добива:
а) в срок до 2 часа, ако е неохладено;
б) не по-късно от 48 часа при температура на съхранение до 4°С;
3. термичната обработка на млякото се извършва съгласно изискванията на Приложение III, раздел IX, глава II, Част II от Регламент (ЕО) № 853/2004;
4. суровините и съставките, които могат да се влагат в млечните продукти, трябва да отговарят на изискванията на чл. 24 на Наредбата за специфичните изисквания към млечните продукти, приета с Постановление № 260 на Министерския съвет от 2021 г. (обн., ДВ, бр. 64 от 2021 г.);
5. млечните продукти се транспортират при температура от 2 до 6° С в специализирани транспортни средства, регистрирани по реда на чл. 55 от Закона за храните;
6. страничните животински продукти, които не са предназначени за човешка консумация, се събират, съхраняват и обезвреждат в съответствие с разпоредбите на Регламент (ЕО) № 1069/2009 на Европейския парламент и на Съвета от 21 октомври 2009 г. за установяване на здравни правила относно странични животински продукти и производни продукти, непредназначени за консумация от човека, и за отмяна на Регламент (ЕО) № 1774/2002 (OB, L 300 от 14 ноември 2009 г.).

Чл. 36. (1) Прясното месо, което се обработва и/или преработва в обекти по чл. 30, ал. 1 трябва да отговаря на следните изисквания:
1. месото се обработва и/или преработва в съответствие с изискванията на Приложение III, Раздел I, Глава V, параграфи 1 - 3 от Регламент (ЕО) № 853/2004.
2. месото се съхранява и транспортира при подходящи условия, така че температурата му да не надвишава:
а) 4° С за птиче месо и зайци;
б) 3° С за субпродукти от копитни;
в) 7° С за месо от домашни копитни;
3. при транспортиране на неопакованото месо се спазват изискванията на Приложение III, Раздел I, Глава VII, параграф 5 от Регламент (ЕО) № 853/2004;
(2) Мляното месо и месните заготовки, непосредствено след приготвянето трябва да бъдат охладени до температура във вътрешността, която не надвишава 2°С за мляното месо и 4°С за месните заготовки, като тази температура трябва да бъде поддържана по време на тяхното съхранение и транспортиране.

Чл. 37. (1) Пчелните продукти, които се обработват и/или преработват в обекти по чл. 30, ал. 1 трябва да отговарят на следните изисквания:
1. при обработката и/или преработката им се прилагат само дейностите прецеждане, филтриране, декристализация, смесване и/или хомогенизиране, при температура не по-висока от 45°C, сушене, прецеждане, смилане, хомогенизиране, смесване на пчелни продукти помежду им;
2. към пчелния мед могат да се добавят единствено естествени съставки (билки, подправки, сушени плодове, ядки, семена и др.), както и пчелни продукти - пчелен прашец, прополис, пчелно млечице, пчелен восък, с доказан произход и качество, съгласно действащите изисквания за безопасност на храните.
(2) При преработката на пчелни продукти не се допуска използването на:
1. витамини, минерали и други вещества по смисъла на Регламент (ЕО) № 1925/2006 на Европейския парламент и на Съвета от 20 декември 2006 година относно влагането на витамини, минерали и някои други вещества в храните (OB L 404 от 30 декември 2006 г.);
2. добавки в храните, ензими, ароматизанти и/или нови храни, по смисъла на Регламент (ЕО) № 1332/2008 на Европейския парламент и на Съвета от 16 декември 2008 година относно ензимите в храните и за изменение на Директива 83/417/ЕИО на Съвета, Регламент (ЕО) № 1493/1999 на Съвета, Директива 2000/13/ЕО, Директива 2001/112/ЕО на Съвета и Регламент (ЕО) № 258/97 (OB, L 354 от 31 декември 2008 г.), Регламент (ЕО) № 1333/2008 на Европейския парламент и на Съвета от 16 декември 2008 година относно добавките в храните (OB, L 354 от 31 декември 2008 г.), Регламент (ЕО) № 1334/2008 на Европейския парламент и на Съвета от 16 декември 2008 година относно ароматизантите и определени хранителни съставки с ароматични свойства за влагане във или върху храни и за изменение на Регламент (ЕИО) № 1601/91 на Съвета, регламенти (ЕО) № 2232/96 и (ЕО) № 110/2008 и Директива 2000/13/ЕО (OB, L 354 от 31 декември 2008 г.) и Регламент (ЕС) 2015/2283 на Европейския парламент и на Съвета от 25 ноември 2015 година относно новите храни, за изменение на Регламент (ЕС) № 1169/2011 на Европейския парламент и на Съвета и за отмяна на Регламент (ЕО) № 258/97 на Европейския парламент и на Съвета и на Регламент (ЕО) № 1852/2001 на Комисията (ОВ, L 327 от 11 декември 2015 г.).
(3) При производство на ферментирали продукти от мед (медовина до 15 обемни % алкохол, меден оцет и др.) се разрешава влагането на естествени дрожди, естествени ферментационни гъби и оцетнокисели бактерии.

Чл. 38. Рибните продукти, които се обработват и/или преработват в обекти по чл. 30, ал. 1 трябва да отговарят на следните изисквания:
1. след улова, по време на разтоварване и след сваляне на рибните продукти на брега се спазват изискванията на Приложение III, Раздел VIII, Глава II, параграф 1, буква б) и параграф 3 от Регламент (ЕО) № 853/2004.
2. целите и изкормени пресни рибни продукти се транспортират и съхраняват в охладена вода, съгласно изискванията на Приложение III, Раздел VIII, Глава VIII, параграф 1, буква а) от Регламент (ЕО) № 853/2004 и отговарят на изискванията на Приложение III, Раздел VIII, Глава III, Част А, параграфи 2 - 7 от Регламент (ЕО) № 853/2004.
3. опаковането на рибните продукти се извършва при спазване на изискванията на Приложение III, Раздел VIII, Глава VI, параграф 1 от Регламент (ЕО) № 853/2004.
4. рибните продукти се съхраняват при спазване на изискванията на Приложение III, Раздел VIII, Глава VII от Регламент (ЕО) № 853/2004.
5. рибните продукти се транспортират при спазване на изискванията на Приложение III, Раздел VIII, Глава VIII, параграфи 1, 3 и 4 от Регламент (ЕО) № 853/2004. Транспортните средства трябва да са регистрирани по реда на чл. 55 от Закона за храните.

Чл. 39. Рибните продукти, произведени в обект по чл. 30, ал. 1 се предлагат на пазара при спазване на:
1. изискванията на Приложение III, Раздел VIII, Глава III, част Г на Регламент (ЕО) № 853/2004 и Приложение II, Раздел I на Регламент (ЕО) № 2074/2005 на Комисията от 5 декември 2005 година за установяване на мерки за прилагане по отношение на някои продукти съгласно Регламент (ЕО) № 853/2004 на Европейския парламент и на Съвета и по отношение на организацията на официалния контрол съгласно Регламент (ЕО) № 854/2004 на Европейския парламент и на Съвета и Регламент (ЕО) № 882/2004 на Европейския парламент и на Съвета, за дерогиране от Регламент (ЕО) № 852/2004 на Европейския парламент и на Съвета и за изменение на Регламенти (ЕО) № 853/2004 и (ЕО) № 854/2004 (ОВ, специално българско издание, глава 03, том 068) (Регламент (ЕО) № 2074/2005);
2. здравните стандарти на Приложение III, Раздел VIII, Глава V от Регламент (ЕО) № 853/2004;
3. микробиологичните критерии на Регламент (ЕО) № 2073/2005  на Комисията от 15 ноември 2005 година относно микробиологични критерии за храните (ОВ, специално българско издание, глава 13 том 051).

Раздел VII
Официален контрол

Чл. 40. Контролът по изпълнението на изискванията на тази наредба се извършва от Българската агенция по безопасност на храните по реда на Закона за храните, Закона за управление на агрохранителната верига, Закона за ветеринарномедицинската дейност, Регламент (ЕС) 2017/625 на Европейския парламент и на Съвета от 15 март 2017 г. относно официалния контрол и другите официални дейности, извършвани с цел да се гарантира прилагането на законодателството в областта на храните и фуражите, правилата относно здравеопазването на животните и хуманното отношение към тях, здравето на растенията и продуктите за растителна защита, за изменение на регламенти (ЕО) № 999/2001, (ЕО) № 396/2005, (ЕО) № 1069/2009, (ЕО) № 1107/2009, (ЕС) № 1151/2012, (ЕС) № 652/2014, (ЕС) 2016/429 и (ЕС) 2016/2031 на Европейския парламент и на Съвета, регламенти (ЕО) № 1/2005 и (ЕО) № 1099/2009 на Съвета и директиви 98/58/ЕО, 1999/74/ЕО, 2007/43/ЕО, 2008/119/ЕО и 2008/120/ЕО на Съвета, и за отмяна на регламенти (ЕО) № 854/2004 и (ЕО) № 882/2004 на Европейския парламент и на Съвета, директиви 89/608/ЕИО, 89/662/ЕИО, 90/425/ЕИО, 91/496/ЕИО, 96/23/ЕО, 96/93/ЕО и 97/78/ЕО на Съвета и Решение 92/438/ЕИО на Съвета (ОВ, L 95 от 7 април 2017 г.), Регламент (ЕО) № 2074/2005 и Регламент за изпълнение (ЕС) 2019/627.

Допълнителни разпоредби

§ 1. По смисъла на тази наредба:
1. „Административна област“ е област по смисъла на § 1, т. 1 от допълнителната разпоредба на Закона за храните.
2. „Животновъден обект“ е обект по смисъла на § 1, т. 36 от допълнителните разпоредби на Закона за ветеринарномедицинската дейност.
3. „Код на производителя“ е код по смисъла на чл. 2, буква с) на Делегиран регламент (ЕС) 2023/2465.
4. „Ловностопански район“ е определена територия, предоставена за стопанисване на дивеч на популационен принцип.
[bookmark: _Hlk63764370]5. „Локална дейност“ е дейност по смисъла на § 1, т. 8 от допълнителната разпоредба на Закона за храните.
6. „Местни обекти за търговия на дребно“ са обекти за търговия на дребно, разположени на територията на административната област по местонахождението на обекта и съседните административни области.
7. „Обект за аквакултури“ е обект по смисъла на чл. 3, ал. 1 от Закона за рибарството и аквакултурите, в който се извършват дейности по развъждане и/или отглеждане на риба и други водни организми от лица, регистрирани по чл. 25 от Закона за рибарството и аквакултурите. 
8. „Ограничена дейност“ е дейност по смисъла на § 1, т. 11 от допълнителната разпоредба на Закона за храните.
9. „Пункт за обработка на отстрелян дивеч“ е помещение или помещения за обработка и съхранение на отстрелян дивеч, собственик, наемател или ползвател на който са лицата по чл. 3, ал. 4, с цел директна доставка на малки количества месо от дивеч до краен потребител или до обект за търговия на дребно.
10. „Пчелен мед“ е мед по смисъла на чл. 2, ал. 1 от Наредбата за изискванията към пчелния мед, предназначен за консумация от човека.
11. „Пчелни продукти от първично производство“ са продукти от пчеларската дейност, включително от подвижно пчеларство, събирането на меда, неговото центрофугиране и първичното и/или вторично опаковане в пчелина. 
12. „Пчелни продукти“ са продукти, получени при обработка и/или преработка на пчелен мед и/или пчелни продукти от първично производство в обект за търговия на дребно, до друг обект за търговия на дребно като странична, локална и ограничена дейност;
13. „Странична дейност“ е дейност по смисъла на § 1, т. 18 от допълнителната разпоредба на Закона за храните.

§ 2. За целите на тази наредба се използват и дефинициите на Регламент (ЕО) № 178/2002 на Европейския парламент и на Съвета от 28 януари 2002 година за установяване на общите принципи и изисквания на законодателството в областта на храните, за създаване на Европейски орган за безопасност на храните и за определяне на процедури относно безопасността на храните (ОВ, специално българско издание 2007 г., глава 15, том 008), Регламент (ЕО) № 852/2004 и Регламент (ЕО) № 853/2004.

Преходни и заключителни разпоредби

[bookmark: _Hlk43820477]§ 3. Наредбата се издава на основание чл. 7, ал. 1 от Закона за храните и отменя Наредба № 26 от 2010 г. за специфичните изисквания за директни доставки на малки количества суровини и храни от животински произход (обн., ДВ, бр. 84 от 2010 г.).

§ 4. Етикетите върху продуктите, които отговарят на изискванията на Наредба № 26 oт 2010 г. за специфичните изисквания за директни доставки на малки количества суровини и храни от животински произход, произведени преди влизане в сила на тази наредба, могат да се използват до изчерпването на наличностите им.

§ 5. В 3-месечен срок от влизане в сила на наредбата вписаните в регистъра по чл. 24, ал. 1 от Закона за храните производители, които извършват директна доставка на яйца уведомяват съответната Областна дирекция по безопасност на храните дали са избрали да прилагат всички разпоредби на Регламент (ЕС) № 1308/2013 или на чл. 15, ал. 1.

§ 6. Изпълнението на наредбата се възлага на изпълнителния директор на Българската агенция за безопасност на храните.

§ 7. Наредбата влиза в сила в 14-дневен срок от обнародването ѝ в „Държавен вестник“.




Класификация на информацията:
Ниво 0, TLP-WHITE

Приложение № 1
към чл. 4, ал. 1 и чл. 31

ДЕКЛАРАЦИЯ ЗА СЪОТВЕТСТВИЕ
№ по ред ............../дата ...........................
[bookmark: _GoBack]
Долуподписаният ......................................................................................................................
(трите имена)
в качеството си на .....................................................................................................................
(производител, извършващ директна доставка/собственик, наемател или ползвател на обект за търговия на дребно, извършващ доставка на храни като странична, локална и ограничена дейност)
Произход на доставката ...........................................................................................................
.....................................................................................................................................................
(име по вписване/регистрация, адрес и регистрационен номер на животновъдния обект, обекта за търговия на дребно или пункта за обработка на дивеч гр./с., община, област, ж.к./ул., №, бл., вх., ап., тел.)
Вписан в регистъра по чл. 24, ал. 1 от Закона за храните ................................................... ......................................................................................................................................................
Одобрен по чл. 31 от Закона за храните, с удостоверение № ............................................. ......................................................................................................................................................
С документа гарантирам, че продуктите, които са описани са добити, обработени и/или преработени при спазване на изискванията на Наредба № ……… за изискванията за директни доставки от производителя на малки количества първични продукти и храни от животински произход и са предназначени за директна доставка до:
1. краен потребител ...................................................................................................................
2. магазин (адрес, област) .........................................................................................................
3. заведение за обществено хранене (адрес, област) ............................................................ 
.....................................................................................................................................................

	№
	Продукт
	Количество (кг/л)
	Партиден №/дата на производство
	Срок на годност/срок на минимална трайност

	
	
	
	
	

	
	
	
	
	

	
	
	
	
	

	
	
	
	
	



Продуктите са предназначени за:
1. директна консумация;
2. консумация след термична преработка;
3. обработка и/или преработка.

[bookmark: _Hlk54707586][bookmark: _Hlk54708362]Към датата на доставката общото количество първични продукти, доставени като директна доставка е …………………. кг/л /броя яйца/броя животни (птици, зайци, риба, дивеч) от общото количество, определено като малко количество за съответния вид първичен продукт.

Към датата на доставката общото количество първични продукти, доставени до обект за търговия на дребно е …………………. кг/л/броя яйца/броя животни (птици, зайци, риба, дивеч) от общото количество, определено като малко количество за съответния вид първичен продукт.

Дата/час и място на доставката: ............................................................................................ 
...................................................................................................................................................
Известно ми е, че за деклариране на неверни данни нося наказателна отговорност по 
чл. 313 от Наказателния кодекс.


Декларатор: ....................................
(име и подпис)

Доставчик: ..................................... 			Приел доставката: .................................
(име и подпис)							 (име и подпис)



Приложение № 2
към чл. 4, ал. 2 и чл. 31

ДЕКЛАРАЦИЯ ЗА СЪОТВЕТСТВИЕ
при извършване на директни доставки на малки количества пчелен мед и/или пчелни продукти от първично производство
№ ................./................... 20...... г.

Долуподписаният производител на пчелен мед и/или пчелни продукти от първично производство ..............................................................................................................................
(собствено, бащино и фамилно име)
с постоянен адрес: 
област ........................................................, община .................................................................,
гр./с. ..........................................................., ул. (кв.) ......................................... № ............... бл. ........, вх. ..........., етаж ..........., ап. ...................
тел. ..............................., моб. тел. ....................................
собственик на животновъден обект (пчелин) с ветеринарен регистрационен номер: ..............................................................................................................., находящ се на адрес: 
област ........................................................, община .................................................................,
гр./с. ........................................................., ул. ........................................................, № .............
местност ............................................... имот .............................................................................


ДЕКЛАРИРАМ, ЧЕ ПРЕЗ 20 …… г.:

Добитите пчелен мед и/или пчелни продукти от първично производство са произведени при следните условия:
1) при отглеждането на пчелите и пчелното пило не са използвани ветеринарни лекарствени продукти и репеленти, които могат да повлияят на безопасността на пчелния мед и/или пчелните продукти от първично производство;
2) не са влагани захар и други подсладители по време на медосбора, както и примеси, фалшифициращи и имитиращи вещества;
3) не са влагани несвойствени за състава на пчелния мед и/или пчелните продукти от първично производство органични и неорганични примеси.


Пчелният мед и/или пчелните продукти от първично производство отговарят на изискванията на Наредба  № ………………………………. за изискванията за директни доставки от производителя на малки количества първични продукти и храни от животински произход.

Известно ми е, че за деклариране на неверни данни нося наказателна отговорност по 
чл. 313 от Наказателния кодекс.


Дата/час и място на доставката ................................................................................................
......................................................................................................................................................



Доставчик: .................................. 			Приел доставката: ...............................
(име и подпис) 							  (име и подпис)



Приложение № 3
към чл. 26, ал. 4

ДЕКЛАРАЦИЯ
за извършен преглед на отстрелян дивеч
№ ................. от ................... г.

от ................................................................................................................................................
(име, презиме, фамилия)

Обучено лице – удостоверение № ............................................................................................ 
Ловностопански район .............................................................................................................. 

Декларирам, че отстреляният дивеч: ........................................................................................
(вид, възраст, пол)
е отстрелян на .............................................................................................................................
(час, дата, местност)
е изкормен ...................................................................................................................................
(час и дата)
не е показал нарушения във външния вид, поведението и държанието преди отстрела.
При следсмъртния преглед на трупа, кухините и органите не се установяват изменения и замърсявания, които могат да представляват риск за здравето на човека.

Тази декларация се издава в два екземпляра, като оригиналът съпровожда трупа до съответния пункт за обработка на дивеч, а вторият екземпляр остава в обученото лице.



Обучено лице: ............................................
(подпис)
Дата: ........................................................
Място: .....................................................

ИВАН ХРИСТАНОВ

Министър на земеделието и храните


